CELEX: 32015D1876
Language: bg
Date: 2015-10-08 00:00:00
Title: Решение за изпълнение (EС) 2015/1876 на Съвета от 8 октомври 2015 година за подлагане на веществото 5-(2-аминопропил)индол на мерки за контрол

20.10.2015   
            
            
               BG
            
            
               Официален вестник на Европейския съюз
            
            
               L 275/43
            
         РЕШЕНИЕ ЗА ИЗПЪЛНЕНИЕ (EС) 2015/1876 НА СЪВЕТА
   от 8 октомври 2015 година
   за подлагане на веществото 5-(2-аминопропил)индол на мерки за контрол
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Решение 2005/387/ПВР на Съвета от 10 май 2005 г. относно обмена на информация, оценката на риска и контрола върху новите психоактивни вещества (1), и по-специално член 8, параграф 3 от него,
   като взе предвид предложението на Европейската комисия,
   като взе предвид становището на Европейския парламент,
   като има предвид, че:
   
               (1)
            
            
               В съответствие с член 6 от Решение 2005/387/ПВР на специална сесия на разширената научна комисия на Европейския център за мониторинг на наркотици и наркомании (ЕЦМНН) беше изготвен доклад за оценка на риска относно новото психоактивно вещество 5-(2-аминопропил)индол, който впоследствие беше представен на Комисията и на Съвета на 16 април 2013 г.
            
         
               (2)
            
            
               Веществото 5-(2-аминопропил)индол е синтетично производно на индола, получено чрез заместване във фенилната част от пръстенната система на индола. Това е стимулиращо вещество, което може да има и халюциногенно въздействие. 5-(2-аминопропил)индол може да се намери най-вече в прахообразна форма, но също и под формата на таблетки и капсули. Той се продава в интернет и в специализирани магазини и се предлага като „химическо вещество за научноизследователски цели“. Освен това наличие на веществото е установено в проби от продавания като „легална дрога“ продукт „Benzo Fury“ и в таблетки, наподобяващи екстази.
            
         
               (3)
            
            
               Според наличната информация и данни острата токсичност на 5-(2-аминопропил)индол може да доведе до неблагоприятни за човека последици като тахикардия и хипертермия, както и да предизвика мидриаза, превъзбуда и треперене. 5-(2-аминопропил)индол може да си взаимодейства с други вещества, включително медицински продукти и стимуланти, които въздействат върху моноаминергичната система. Поради липсата на публикувани изследвания, в които се оценява неговата остра и хронична токсичност, психологическото и поведенческото му въздействие или потенциалът му да предизвиква зависимост, както и поради ограничената налична информация и данни, е трудно да се определи специфичното физическо въздействие на 5-(2-аминопропил)индол при човека.
            
         
               (4)
            
            
               В периода април—август 2012 г. в четири държави членки са регистрирани общо 24 смъртни случая, във връзка с които в проби, взети след смъртта, е открито веществото 5-(2-аминопропил)индол, самостоятелно или в комбинация с други вещества. Макар да не е възможно да се определи със сигурност ролята на 5-(2-аминопропил)индол във всички смъртни случаи, в някои от тях веществото е изрично посочено сред причините за смъртта. Ако това ново психоактивно вещество стане по-широко достъпно и използвано, последиците за личното и общественото здраве могат да бъдат значителни. Няма налична информация за социалните рискове, свързани с 5-(2-аминопропил)индол.
            
         
               (5)
            
            
               Девет европейски държави са докладвали на ЕЦМНН и Европейската полицейска служба (Европол), че са установили наличието на 5-(2-аминопропил)индол. Няма данни за това колко е разпространена употребата на 5-(2-аминопропил)индол, но ограничената налична информация сочи, че веществото може да се употребява в подобна за други стимуланти среда — в домашни условия, в барове, нощни клубове или на музикални фестивали.
            
         
               (6)
            
            
               Няма данни за това, че 5-(2-аминопропил)индол се произвежда в Съюза, нито доказателства, че в производството, разпространението или доставката на това ново психоактивно вещество е замесена организираната престъпност.
            
         
               (7)
            
            
               Веществото 5-(2-аминопропил)индол няма никаква позната, установена или призната медицинска стойност или приложение; няма и разрешение за предлагане на това ново психоактивно вещество на пазара на Съюза. Освен че се използва като референтен аналитичен стандарт и при научни изследвания, няма данни то да се употребява за други цели.
            
         
               (8)
            
            
               Веществото 5-(2-аминопропил)индол не е било, нито понастоящем е предмет на оценка по системата на Организацията на обединените нации по смисъла на Решение 2005/387/ПВР. Две държави членки контролират това ново психоактивно вещество съгласно националното си законодателство по силата на задълженията, произтичащи от Конвенцията на ООН за психотропните вещества от 1971 г. Пет европейски държави прилагат национално законодателство във връзка с нови психоактивни вещества, опасни стоки или лекарства и по този начин контролират веществото 5-(2-аминопропил)индол.
            
         
               (9)
            
            
               В доклада за оценка на риска се посочва, че са налице ограничени научни данни за веществото 5-(2-аминопропил)индол, и се изтъква, че са необходими допълнителни изследвания за определяне на здравните и социалните рискове, свързани с него. Въпреки това наличните към момента данни и информация дават достатъчно основание за въвеждането на мерки за контрол спрямо веществото 5-(2-аминопропил)индол на територията на Съюза. Поради рисковете за здравето, свързани с употребата на 5-(2-аминопропил)индол, документирани с откриването му при няколко смъртни случая, поради факта, че потребителите могат да го консумират, без да знаят за това, както и поради липсата на медицинска стойност или приложение на посоченото вещество, следва да бъдат въведени мерки за контрол на 5-(2-аминопропил)индол на територията на Съюза.
            
         
               (10)
            
            
               Тъй като шест държави членки вече контролират веществото 5-(2-аминопропил)индол чрез различни видове законодателни разпоредби, подлагането му на мерки за контрол на територията на Съюза би спомогнало за предотвратяването на евентуални пречки при трансграничното сътрудничество в областта на правоприлагането и в съдебната област, както и за защитата на потребителите от рисковете, които може да породи неговата употреба.
            
         
               (11)
            
            
               С Решение 2005/387/ПВР на Съвета се предоставят изпълнителни правомощия с цел на равнището на Съюза да се осигури бърза и основана на експертни становища реакция на появата на нови психоактивни вещества, установени и докладвани от държавите членки, чрез подлагане на тези вещества на мерки за контрол на територията на Съюза. Тъй като условията и процедурата за упражняването на тези изпълнителни правомощия са изпълнени, следва да бъде прието решение за изпълнение с цел веществото 5-(2-аминопропил)индол да бъде поставено под контрол на територията на Съюза.
            
         
               (12)
            
            
               Настоящото решение заменя Решение за изпълнение 2013/496/ЕС на Съвета (2), което беше отменено от Съда на Европейския съюз (Съда) с решението му от 16 април 2015 г. по дело C-679/13 (3). С това решение Съдът постанови, че действието на Решение за изпълнение 2013/496/ЕС се запазва до влизането в сила на нови актове, които да го заменят. Следователно, считано от деня на влизане в сила на настоящото решение, Решение за изпълнение 2013/496/ЕС престава да поражда правно действие.
            
         
               (13)
            
            
               С оглед да се осигури последователност на мерките за контрол на територията на Съюза спрямо веществото 5-(2-аминопропил)индол, настоящото решение следва да не засяга задълженията на държавите членки по отношение на крайния срок, в който да въведат в националното си право мерки за контрол и наказателноправни санкции за това ново психоактивно вещество съгласно предвиденото в член 2 от Решение за изпълнение 2013/496/ЕС.
            
         
               (14)
            
            
               Дания е обвързана от Решение 2005/387/ПВР и поради това участва в приемането и прилагането на настоящото решение, което се отнася за изпълнението на Решение 2005/387/ПВР.
            
         
               (15)
            
            
               Ирландия е обвързана от Решение 2005/387/ПВР и поради това участва в приемането и прилагането на настоящото решение, което се отнася за изпълнението на Решение 2005/387/ПВР.
            
         
               (16)
            
            
               Обединеното кралство не е обвързано от Решение 2005/387/ПВР и поради това не участва в приемането на настоящото решение, което се отнася за изпълнението на Решение 2005/387/ПВР, и не е обвързано от него, нито от неговото прилагане,
            
         ПРИЕ НАСТОЯЩОТО РЕШЕНИЕ:
   Член 1
   За новото психоактивно вещество 5-(2-аминопропил)индол се въвеждат мерки за контрол на територията на Съюза.
   Член 2
   Решение за изпълнение 2013/496/ЕС престава да поражда правно действие от деня на влизане в сила на настоящото решение, без да се засягат задълженията на държавите членки по отношение на крайния срок, в който да въведат в националното си право мерки за контрол и наказателноправни санкции за 5-(2-аминопропил)индол съгласно предвиденото в член 2 от Решение за изпълнение 2013/496/ЕС.
   Член 3
   Настоящото решение влиза в сила в деня след публикуването му в Официален вестник на Европейския съюз.
   Настоящото решение се прилага в съответствие с Договорите.
   
      Съставено в Люксембург на 8 октомври 2015 година.
      
         
            За Съвета
         
         
            Председател
         
         J. ASSELBORN
      
   
   
      (1)  ОВ L 127, 20.5.2005 г., стр. 32.
   
      (2)  Решение за изпълнение 2013/496/ЕС на Съвета от 7 октомври 2013 г. за подлагане на веществото 5-(2-аминопропил)индол на мерки за контрол (ОВ L 272, 12.10.2013 г., стр. 44).
   
      (3)  Решение на Съда от 16 април 2015 г. по дело C-679/13, Европейски парламент/Съвет на Европейския съюз, ECLI:EU:C:2015:223.